JMART ทะยานต่อ 7% เดินหน้าทำ “ออลไทม์ไฮ” โบรกอัพกำไรปี 64-65 เพิ่ม!
JMART ทะยานต่อ 7% เดินหน้าทำ “ออลไทม์ไฮ” โบรกอัพกำไรปี 64-65 เพิ่ม
15 มี.ค. 2564

ผู้สื่อข่าวรายงานว่า ราคาหุ้น บริษัท เจ มาร์ท จำกัด (มหาชน) หรือ JMART ณ เวลา 11.04 น. อยู่ที่ระดับ 39.75 บาท บวก 2.75 บาท หรือ 7.43% สูงสุดที่ระดับ 39.75 บาท ต่ำสุดที่ระดับ 37.50 บาท ด้วยมูลค่าการซื้อขาย 472.57 ล้านบาท

ด้าน บริษัทหลักทรัพย์ เอเชีย พลัส ระบุในบทวิเคราะห์ มองภาพรวมธุรกิจหลักของ JMT ในปี 64 ยังเดินหน้าเติบโตต่อเนื่อง อานิสงค์จากการจัดเก็บหนี้ได้เพิ่มขึ้น สอดคล้องกับพอร์ตหนี้เสียในอุตสาหกรรมฯ ที่เพิ่มขึ้นต่อเนื่อง ทำให้ JMT ตั้งเป้าซื้อหนี้ใหม่ในปี 2564 เท่ากับ 6.5 พันล้านบาท
นอกจากนี้ ปัจจุบัน JMT มีมูลหนี้ที่ตัดต้นทุนหมดแล้ว เพิ่มขึ้นต่อเนื่อง ซึ่งยังสามารถเก็บเงินได้ต่อเนื่องโดยไม่ต้องตัดต้นทุน ซึ่งมูลหนี้ดังกล่าวไม่ได้อยู่ในงบการเงินแล้ว จึงส่งผลบวกต่อแนวโน้ม gross margin ของ JMT ให้ดีขึ้นต่อเนื่อง
พร้อมกันนี้ ปรับเพิ่มประมาณการกำไรสุทธิปี 2564-65 ขึ้น 4.2% และ 4.8% จากเดิม สะท้อนการปรับสมมติฐาน gross margin ปี 2564-65 ขึ้นเป็น 73.6% และ 76.5% จากการบริหารต้นทุนบริการได้ดีกว่าคาด และแนวโน้มหนี้ที่ตัดต้นทุนหมดแล้ว เพิ่มขึ้น ทั้งนี้ ภายหลังปรับเพิ่มประมาณการ คาดกำไรสุทธิปี 2564-65 จะเพิ่มขึ้นถึง 35.7% เทียบกับปีก่อน และ 27.4% เทียบกับปีก่อน จากรายได้ธุรกิจบริหารหนี้ที่เติบโต สอดคล้องกับพอร์ตลูกหนี้ และตัดมูลค่าเงินลงทุนในลูกหนี้ด้อยคุณภาพที่หมดลงต่อเนื่อง
อย่างไรก็ตาม ฝ่ายวิจัยประเมิน Fair Value ปี 2564 ใหม่เท่ากับ 53 บาท จากเดิม 42 บาท อิง Adj.PBV 6.3 เท่า เดิม 5.8 เท่า ตามวิธี GGM ภายใต้คาดการณ์ ROE เฉลี่ยระยะยาว 22% เดิม 21% ซึ่งได้รวม BV ของหนี้ที่ตัดต้นทุนหมดแล้ว มาประเมินมูลค่าพื้นฐานด้วย พร้อมปรับเพิ่มคำแนะนำ “ซื้อ” จากเดิม Switch
ส่วน บล.บัวหลวง ระบุในบทวิเคราะห์ ปรับกำไรของ JMART ในปี 2564-65 ขึ้น 37% เป็น 1.2 และ 1.5 พันล้านบาท ซึ่งนอกเหนือจาก JMT ที่คาดกำไรปี 2564-65 ที่ 1.4 และ 1.6 พันล้านบาท ซึ่งจะส่งต่อกำไรให้ JMART ที่ 700 และ 850 ล้านบาท ตามลำดับแล้ว ยังมีส่วนแบ่งกาไรของ SINGER คาดในปี 2564-65 จะได้เข้ามาราว 180 และ 270 ล้านบาท และยังมี Jay Mart Mobile และ KBJ ที่ทำกำไรได้ดีอย่างต่อเนื่อง
พร้อมกันนี้ ปรับราคาเป้าหมาย JMART ขึ้นเป็น 40 บาท อิง PE 37 เท่า (PEG 1 เท่า จากอัตราการเติบโตของกำไร 37% CAGR 2563-65) โดยใช้ EPS 1.08 บาท ปี 2564 แบบอนุรักษ์นิยมรวม dilution จาก JMART-W3 และ JMART -W4 เพราะ warrant in-themoney (แต่ยังไม่รวมหุ้นเพิ่มทุนที่ขอมติผู้ถือหุ้นไว้แล้วยังไม่ได้ใช้)